OpenLLM-France/wikimedia huggingface dataset:
# Kaomoji

Un kaomoji és una emoticona textual d'origen japonès (kao significa cara, moji, lletra) constituïda per una breu successió de caràcters Unicode, que es llegeix segons una orientació vertical, a diferència de les emoticones textuals occidentals, que es componen amb caràcters ASCII i es llegeixen segons una orientació horitzontal.
Els Kaomoji utilitzats en les xarxes socials, sovint, són caràcters opcionals que volen donar informació addicional a les frases que els usuaris envien com a missatges emocionals. Els Kaomoji generalment traslladen informació emocional.

## Exemples de Kaomoji

| Kaomoji | Explicació | Explicació Alternativa |
| (^_^) | Estic content |
| (⌣_⌣") | Estic trist |
| ㄖꏁㄖ | Petons |
| -_- | Pensar |
| (;_;) | Plors |
| @_@ | Sorpresa |
| (0_0) | Sorprès/a |
| >_< | Dolor |
| m(_ _)m | M'adormo sobre la taula | Reverència |
| >-(((('> | Peix |
| @(^O^)@ | Coala |
| (6_6) | Dubte |
| OcO~ | ulleres de John Lennon |
| (=^.^=) | Gat |
| (^.^)/ | Salutació | Comiat amb la mà |
| (*.*) | Estic atònit/a |
| d-_-b | Estic amb auriculars |
| X-_-X | Estic ocupat/a | M'estic fent trenes als cabells |
| >))$((< | Estic arruïnat/a | Pressupost ajustat |
| (=_=) | Estic avorrit |
| ¬¬ ¬ˬ¬ | Mirada de reüll |
| (::::) | Que milloris aviat (tiretes) |
| (`}2{') | Cara a cara |
| ^^(^.,.^)^^ | Ratpenat |
| ~O-O~ | Mira altra vegada | Necessites ulleres? |
| (>-<) | Enutjat/a |
| \(^O^)/ | Visca! |
| (@O@) | Estic 'grogui' |
| (Z_z) | Amb son |
| ($_$) | Obsessionat/a amb els diners |
| NO @> | No siguis gallina |
| (P^_^)p q(^_^q) | Barallar-se |
| ~(*.*)~ | Nena amb cues |
| \(.:....:.)/ | Monstre |
| ´'`\_(ò_Ó)_/´'` | Monstre |
| |•3•| | Tamagotxi |
| Oo-t(^o^) | Fumar |
| \M/(>_<)\m/ | Escalant un mur |
| c(O_O)o | Marejat |
| (ÓvÓ) | Mussol |
| (•.•) | Cara d'ou |
| (0,,,0) | Calavera |
| ^•"•^ | Guineu |
| ('°n°) | Tímid pel que fa a la societat | Fora del culte |
| UwU | Rebent tendresa |
| OwO | Sorprès i amb tendresa | Entusiasmat o interessat |
| (3>_<3) (♥_♥) | Estic enamorat |
| (TT-TT) (;_;) | Cridar |
| (͡° ͜ʖ ͡°) | Cara de Lenny | Representa l'expressió valenciana: "Si t'agafe, t'espatarre" |
| ᗜˬᗜ | Fumo (nineta comerciable de la saga de videojocs Touhou) |

## Vegeu també

* Emoticona
* Smiley
* Kaoani

## Referències

* ↑ «Kaomoji». TERMCAT, Centre de Terminologia. [Consulta: 23 octubre 2017].
* ↑ Iglesias, N.; García Guerrero, G. «Nuevos códigos en la era digital: los emoticonos». A: Kontrastive Emotionsforschung Spanisch-Deutsch. Köln/Colonia: Workshop vom 10.06.2010–12.06.2010, p. 141-162.
* ↑ Onishi, Chika; Okumura, Noriyuki «An Investigation of the Usage of Kaomoji for Emotions Judgment and Kaomoji Recommendation». Proceedings of the IASTED International Conference on Artificial Intelligence and Applications, AIA 2014. Acta Press. DOI: 10.2316/P.2014.816-014 [Consulta: 23 octubre 2017].

## Enllaços externs

* Extensió de Google Chrome per introduir kaomojis mitjançant el menú contextual Arxivat 2019-11-01 a Wayback Machine.
* Taula kaomoji
* Emoticons japonesos - anime gifs Arxivat 2006-10-18 a Wayback Machine.
* Emoticons japonesos - Kaomojis
# Heptasartorita

L'heptasartorita és un mineral de la classe dels sulfurs, que pertany al grup de la sartorita.

## Característiques

L'heptasartorita és una sulfosal de fórmula química Tl₇Pb$_{22}$As$_{55}$S$_{108}$. Va ser aprovada com a espècie vàlida per l'Associació Mineralògica Internacional l'any 2015. Cristal·litza en el sistema monoclínic.

## Formació i jaciments

Va ser descoberta a la pedrera Lengenbach, a Fäld, a la Vall de Binn (Valais, Suïssa). Es tracta d'una pedrera on s'han descobert més d'una quarantena d'espècies minerals noves. És l'únic indret on ha estat trobada l'heptasartorita.

## Referències

* ↑ «Heptasartorite» (en anglès). Mindat. [Consulta: 2 desembre 2016].
# Norwich (Nova York)

Norwich és una població dels Estats Units a l'estat de Nova York. Segons el cens del 2000 tenia 7.355 habitants.

## Demografia

Segons el cens del 2000, Norwich tenia 7.355 habitants, 3.131 habitatges, i 1.671 famílies. La densitat de població era de 1.392 habitants per km².
Dels 3.131 habitatges en un 28,6% hi vivien nens de menys de 18 anys, en un 35,6% hi vivien parelles casades, en un 13,4% dones solteres, i en un 46,6% no eren unitats familiars. En el 40,2% dels habitatges hi vivien persones soles el 19% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,19 i el nombre mitjà de persones que vivien en cada família era de 2,95.
Per edats la població es repartia de la següent manera: un 24,6% tenia menys de 18 anys, un 8,2% entre 18 i 24, un 26,1% entre 25 i 44, un 20% de 45 a 60 i un 21,2% 65 anys o més.
L'edat mediana era de 39 anys. Per cada 100 dones de 18 o més anys hi havia 75 homes.
La renda mediana per habitatge era de 28.485 $ i la renda mediana per família de 39.808 $. Els homes tenien una renda mediana de 33.537 $ mentre que les dones 24.430 $. La renda per capita de la població era de 17.339 $. Entorn del 14,7% de les famílies i el 18,7% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Norwich». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 9 agost 2010].
* ↑ «Geographic Comparison Table- Norwich». American Fact Finder. Oficina del Cens dels Estats Units, 12-01-2010.
# Jerea

El riu Jerea és un dels afluents principals del riu Ebre amb una longitud de 45 quilòmetres. El Jerea també rep el nom de Losa perquè neix a la Vall de Losa.
A 4 quilòmetres del naixement del riu Nela (també afluent de l'Ebre). Neix en els primers 100 quilòmetres del riu Ebre El Jerea travessa diferents localitats com Quincoces de Yuso, San Pantaleón, Quintanilla la Ojada, Pedrosa de Tobalina, Cadiñanos i Palazuelos de Cuesta Urria. Té només un afluent anomenat Nabón.
# Tractats entre Roma i Cartago

Els tractats entre Roma i Cartago són de fonamental importància per a la comprensió de les relacions, no només diplomàtiques, entre les dues ciutats més importants de la Mediterrània occidental per aquells temps. Aquests pactes revelen els canvis en la manera com Roma es percebia a si mateixa i en la percepció que Cartago tenia sobre Roma, i revelen la diferència entre aparences i realitat: el que probablement per a les dues ciutats significava la diferència entre la guerra i la pau, la victòria i la destrucció, que van canviar la història de la Mediterrània i en certa manera de tota la civilització occidental, fortament influïda per la Roma Imperial.
Com a ciutats estat que van passar a ser imperis, Roma i Cartago van trobar necessari regular els seus interessos recíprocs i zones d'influència respectives. Durant segles, van operar juntes com a aliades. Els seus interessos i mètodes d'expansió eren, en efecte, simètrics entre ells:
* Roma no s'entrometia al mar, compromesa com estava, primer, a defensar-se dels seus enemics propers: samnites, etruscs, gals i grecs, i després, a conquerir-los.
* Cartago, sense un veritable exèrcit ciutadà i encallada a Sicília pels grecs, es va mostrar indecisa respecte a la seva política expansionista: mentre el partit aristocràtic s'inclinava a expandir el poder de la ciutat per terra, sotmetent els territoris veïns, el partit mercantil estava més interessat a explotar noves rutes comercials.
Si bé aquesta simetria no seria suficient per contenir les hostilitats, gràcies a quatre tractats principals, estipulats i acceptats per les dues potències, les relacions entre Roma i Cartago van seguir un camí de recíproca tolerància durant diversos segles.
# Eleccions legislatives búlgares de 1991

Les eleccions legislatives búlgares de 1991 se celebraren el 17 de desembre de 1991 per a renovar els 240 membres de l'Assemblea Nacional de Bulgària. El vencedor fou la Unió de Forces Democràtiques i el seu cap de llista Filip Dimitrov, fou nomenat primer ministre de Bulgària.
Resultats de les eleccions de 17 de desembre de 1991 per a renovar l'Assemblea Nacional de Bulgària
| Coalicions i partits | Coalicions i partits | Vots | % | Escons |
| | Unió de Forces Democràtiques (Săjuz na Demokratičnite Sili) | 1.903.567 | 34,36 | 110 |
| | Unió Pre-Electoral (Predizboren suyuz) Partit Socialista Búlgar (Bălgarska Socialističeska Partija) 9 partits més | 1.836.050 | 33,14 | 106 |
| | Moviment pels Drets i les Llibertats (Dviženie za Prava i Svobodi) | 418.168 | 7,55 | 24 |
| | Unió Popular Agrària Búlgara-Units (Bălgarski Zemedelski Naroden Săjuz-Obedinen) | 214.052 | 3,86 | -- |
| | Unió Popular Agrària Búlgara-Nikola Petkov (Bălgarski Zemedelski Naroden Săjuz-Nikola Petkov) | 190.454 | 3,44 | -- |
| | Unió de Forces Democràtiques-Centre (Săjuz na Demokratičnite Sili-Centur) | 177.295 | 3,2 | -- |
| | Unió de Forces Democràtiques-Liberal (Săjuz na Demokratičnite Sili-Liberali) | 155.902 | 2,81 | -- |
| | Federació Regne de Bulgària – (Koalicija Federacija Carstvo Balgarija) | 100.883 | 1,82 | - |
| | Bloc d'Empresaris Búlgars (Bulgarska biznes blok) | 73.379 | 1,32 | -- |
| | Llibertat Coalició per la Constitució de Turnovo (Koalitsiya za Turnovska konstitutsiya 'Svoboda) | 39.719 | 0,72 | - |
| | Partit Comunista Búlgar - (Bulgarska Komunisticeska Partija) | 39.386 | 0,71 | - |
| | Total (participació 83,87%) | 5.694.842 | 100.0 | 240 |
| Vots nuls | Vots nuls | 155.005 | | |
| Vots vàlids | Vots vàlids | 5.540.837 | | |
| Vots registrats | Vots registrats | 6.790.006 | | |
| Font: Arxiu Electoral d'Adam Carr |||||

## Enllaços externs

* Resultats de les eleccions búlgares Arxivat 2007-07-27 a Wayback Machine.
* Political parties of Eastern Europe per Janusz Bugajski.
# Károly Dietz

Károly Dietz (Sopron, 21 de juliol de 1885 - Budapest, 9 de juliol de 1969) fou un futbolista hongarès de la dècada de 1910 i posteriorment entrenador.
Destacà com a entrenador, juntament amb Alfréd Schaffer, de la selecció hongaresa, que finalitzà segona, al Mundial de 1938. Com a futbolista havia jugat als clubs Magyar AC i Műegyetemi AFC.

## Referències

* ↑ «1938 FIFA World Cup France». Arxivat de l'original el 2013-12-10. [Consulta: 22 maig 2017].
# Johann Gottlob Leidenfrost

Johann Gottlob Leidenfrost (Rosperwenda, 27 de novembre de 1715 - Duisburg, 2 de desembre de 1794) va ser un metge i teòleg alemany, el primer que va descriure el fenomen científic de l'Efecte Leidenfrost.

## Biografia

Johann Gottlob Leidenfrost nasqué a Rosperwenda al comtat de Stolberg-Stolberg.
Leidenfrost primer assistí a la Universitat de Gießen on, com va fer el seu pare, estudià teologia. Aviat se centrà en la medicina i assistí a la Universitat de Leipzig i la Universitat de Halle-Wittenberg.
El 1741 es doctorà en medicina amb una tesi del moviment del cos humà. Va exercir la medicina durant la Primera Guerra de Silèsia (1740-1742).
El 1743 Leidenfrost va ser professor a la Universitat de Duisburg. El 1745 es casà a Duisburg amb Anna Cornelia Kalckhoff. Johann i Anna van tenir set fills, incloent Johanna Ulricke (1752–1819), que es va casar amb el notable teòleg Christian Krafft.
El 1756, Leidenfrost va esdevenir membre de l'Acadèmia de Ciències Prussiana. Durant la seva vida, Leidenfrost publicà més de 70 manuscrits, incloent De Aquae Communis Nonnullis Qualitatibus Tractatus (1756) on va descriure per primera vegada l'Efecte Leidenfrost malgrat que ja havia estat observat per Herman Boerhaave el 1732.

## Referències

* everything2.com (2006). "Leidenfrost effect". Retrieved March 10, 2006.
* Volcaniclightning.tripod.com/leidenfr.htm (2006) "Leidenfrost's Phenomenon J.G.Leidenfrost". Retrieved March 10, 2006.
* Born, Gernot and Kopatschek, Frank, Die alte Universität Duisburg 1655 – 1818; Duisburg 1992.
* Ring, Walter Geschichte der Universität Duisburg. Mit einem Lageplan; Duisburg 1920.
* von Roden, Günter, Geschichte der Stadt Duisburg; 2 Bde., 2. verbess. Aufl., Duisburg 1979.

## Enllaços externs

* (alemany) Leidenfrost – Ahnen (genealogia) Arxivat 2006-03-03 a Wayback Machine..
* Scientists make water run uphill
# Torre Llupiana

La Torre Llupiana és una masia de Campllong (Gironès) declarada bé cultural d'interès nacional.

## Descripció

És un casal fortificat de planta quadrangular i coberta a quatre vessants amb un pati central descobert. Al costat sud, on està situada la façana principal amb el portal, li fou afegit un cos amb dos columnes amb capitell esglaonat, paral·lel a la façana, cobert a una vessant i que forma a la planta baixa un porxo cobert amb un embigat pla i al primer pis una terrassa coberta.
Les obertures que donen a la terrassa són una porta allindada, una d'arc doble polilobulat i una finestra polilobulada. A la planta baixa hi ha el portal de mig punt amb grans dovelles que té, a un dels costats, a la paret que fa angle, una espitllera. A l'altre costat del portal, a uns dos metres, hi ha una altra espitllera per a armes de foc i, més avall, una finestra apaïsada. Un cop passada la porta i un rebedor arribem al pati des del qual es veuen dos pisos, té quatre portes allindanades a la planta baixa, quatre finestres dovellades allindanades al primer pis i tres al segon. Les finestres tenen motllures a banda i banda de la part inferior, imitant la base d'una columneta inexistent. Una de les finestres té a la llinda un escut, partit i truncat de 2, que representa dos monts floronats, dos castells i dos creus gregues.
Al costat est hi ha tres finestres de mantellet tapiades, que també es repeteixen als costats nord i oest. A l'est, gairebé a la cantonada amb el nord hi ha una mènsula, i a la cantonada hi ha una garita amb la base de pedra motllurada, el cos cilíndric de maó amb espitlleres i finestres dovellades i coberta cònica que sobresurt de la coberta de la casa. El mateix tipus de garita es repeteix a l'angle nord-oest. Al costat nord hi ha un contrafort i tres finestres amb llinda. Al costat oest hi ha moltes finestres allindanades de les que destaca una d'arc conopial i ampit motllurat i un altre contrafort. L'aparell constructiu és de pedra molt arrebossada, als angles, però, es veuen els blocs rectangulars de pedra ben tallada.

## Història

Al 1498 s'esmenta documentalment una Torra de Campllonch, que podria tractar-se de Torre Llupiana. Els LLupià és un destacat llinatge rossellonès que es remunta al segle xi. Es té constància documental per primera vegada de la família LLupià a Campllong al segle xvi. Lluís de Llupià i Destoll, donzell de Campllonch, morí a Girona el 10 de desembre de 1585. L'escut que es conserva a la façana és l'emblema de la família.

## Referències

* 1 2 3 4 5 «Torre Llupiana». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 8 novembre 2016].
# L'home de l'any

L'Home de l'any (títol original: Campus Man) és una pel·lícula estatunidenca dirigida per Ron Casden, estrenada l'any 1987. Ha estat doblada al català.

## Biografia

Todd Barret és un home de negocis amb aspiracions. Té el que es necessita, però el que no té són prou diners per romandre a la universitat. Així que prepara un pla per fer el primer calendari esportiu masculí. Finalment convenç a Cactus Jack, un tauró del préstec molt fosc i dur, perquè li doni prou diners per fer el tracte. Todd aconsegueix pagar la seva formació, però què passa amb els diners que li deu a Cactus Jack?

## Repartiment

* John Dye: Todd Barrett
* Steven Lió: Brett Wilson
* Kim Delaney: Dayna Thomas
* Kathleen Wilhoite: Molly Gibson
* Miles O'Keeffe: Cactus Jack
* Morgan Fairchild: Katherine Van Buren
* John Welsh: el professor Jarman
* Josef Rainer: Charles McCormick
* Richard Alexander: el Sr. Bowersox

## Referències

* ↑ «El rei del campus». esadir.cat.
* ↑ «Campus Man». The New York Times.
# Kostiata (raion de Beriózovka)

* Per a altres significats, vegeu «Kostiata».
Kostiata (en rus: Костята) és un poble del krai de Perm, a Rússia, que en el cens del 2010 tenia 6 habitants. Es troba al curs superior del riu Beriózovka, a l'est del centre regional, Beriózovka.

## Referències

* ↑ «ВПН-2010. Численность и размещение населения Пермского края» (en rus). Arxivat de l'original el 2013-07-10. [Consulta: 10 setembre 2014].
# Hydropsalis cayennensis

Hydropsalis cayennensis és una espècie d'ocell de la família dels caprimúlgids (Caprimulgidae) que habita zones obertes de Costa Rica, Panamà, oest i nord de Colòmbia, nord de l'Equador, Veneçuela, Guaiana, Trinitat i Tobago, Antilles Holandeses i Martinica.
En diverses llengües rep el nom de "enganyapastors cuablanc" (Anglès: White-tailed Nightjar. Espanyol: Chotacabras Coliblanco).
# Neufchâteau (Dalhem)

Neufchâteau (en való Noû Tchestê) és un antic municipi de Bèlgica a la Província de Lieja que el 1977 es va fusionar amb Dalhem. Té 882 habitants i té una superfície de 879 ha. És el nucli més gran del municipi de Dalhem.
Històricament, des del segle xi, el poble era una senyoria dins del comtat de Dalhem. El castell de Wodémont (antigament Waldenborch o castell al bosc) n'era la seu. A l'inici era un castell fortificat, el castell nou que va donar el seu nom al poble. A poc a poc es va perdre el seu paper militar i esdevenir la residència de les nissagues de Wo(l)démont, de Gulpen i de Borchgraeve d'Altena.
Durant la reforma administrativa sota l'ocupació francesa després de la revolució francesa va ser creat el municipi. El 1815 passa, sense molta història al Regne Unit dels Països Baixos i el 1830 a Bèlgica fins a la seva fusió amb Dalhem el 1977.
Ara com antany, l'activitat principal del poble és l'agricultura amb la cultura típica del País d'Herve: fruita, bestiar, llet i els seus derivats.

## Llocs d'interès

* El castell Pontpier-Méan
* El Fort d'Aubin-Neufchâteau (1935-40) i el seu museu
* L'antic molí d'aigua dit de Gros-Pré al Berwijn
* Castell de Wodémont
* Masos
* Església de Llorenç
* Entrada del fort
* Monument a les víctimes durant l'atac alemany el 1940

## Referències

* ↑ Administration du Patrimoine Culturel, Le patrimoine monumental de la Belgique: Wallonie. Province de Liège, Arrondissement de Verviers; Tom 3. (M - S) volum 8 de la col·lecció Patrimoine monumental de la Belgique : Wallonie, Liège, Editions Mardaga, 1975, pàgines 263-265, ISBN 2802100319
             A Wikimedia Commons hi ha contingut multimèdia relatiu a: Neufchâteau
# Johann Gramann

Johann Gramann o Graumann, també conegut com a Johannes Poliander (Neustadt an der Aisch, 5 de juliol de 1487 - Königsberg, 29 d'abril de 1541) va ser un pastor, teòleg, professor, humanista, reformista, escriptor i líder luterà alemany. Gramann va ser rector de la Thomasschule, a Leipzig. El 1519, Gramann va ser secretari de Johannes Eck en el debat de Leipzig, on va conèixer a Martí Luter i tots dos van participar en la Reforma Protestant.
Gramann va ser un ferm partidari del duc Albert I de Prússia en la creació de la Universitat de Königsberg. En els seus últims anys de vida, va donar la seva col·lecció personal de mil llibres al Consell d'Altstadt, contribuint així a la després fundada Biblioteca de Königsberg. Va escriure diversos textos religiosos en alemany i en llatí, i diversos d'aquests textos van ser usats en les composicions musicals del famós compositor Johann Sebastian Bach.

## Enllaços externs

* Biografia a www.blc.edu (anglès)
# Boyleïta

La boyleïta és un mineral de la classe dels sulfats, que pertany al grup de la rozenita. Rep el seu nom del Dr. Robert William Boyle (1920-2003), geoquímic canadenc del Geological Survey of Canada, a Ottawa, Canadà.

## Característiques

La boyleïta és un sulfat de fórmula química ZnSO₄·4H₂O. Cristal·litza en el sistema monoclínic, i acostuma a trobar-se a la localitat tipus en masses reniformes. La seva duresa a l'escala de Mohs és 2. És soluble en aigua, i lentament s'altera a gunningita en un ambient sec.
Segons la classificació de Nickel-Strunz, la boyleïta pertany a «07.CB: Sulfats (selenats, etc.) sense anions addicionals, amb H₂O, amb cations de mida mitjana» juntament amb els següents minerals: dwornikita, gunningita, kieserita, poitevinita, szmikita, szomolnokita, cobaltkieserita, sanderita, bonattita, aplowita, ilesita, rozenita, starkeyita, drobecita, cranswickita, calcantita, jôkokuïta, pentahidrita, sideròtil, bianchita, chvaleticeïta, ferrohexahidrita, hexahidrita, moorhouseïta, niquelhexahidrita, retgersita, bieberita, boothita, mal·lardita, melanterita, zincmelanterita, alpersita, epsomita, goslarita, morenosita, alunògen, metaalunògen, aluminocoquimbita, coquimbita, paracoquimbita, romboclasa, kornelita, quenstedtita, lausenita, lishizhenita, römerita, ransomita, apjohnita, bilinita, dietrichita, halotriquita, pickeringita, redingtonita, wupatkiïta i meridianiïta.

## Formació i jaciments

És un producte de l'alteració de l'esfalerita. Va ser descoberta a la pedrera Porphyry, a la localitat de Kropbach, a Münstertal (Baden-Württemberg, Alemanya). Es tracta de l'únic indret on ha estat trobada aquesta espècie mineral.

## Referències

* ↑ «Boyleite» (en anglès). Mindat. [Consulta: 11 juliol 2017].
# Torre Lluró

La Torre Lluró és una obra eclèctica de Sant Feliu de Codines (Vallès Oriental) inclosa a l'Inventari del Patrimoni Arquitectònic de Catalunya.

## Descripció

Edifici aïllat de tipologia ciutat jardí. És de planta rectangular, compost de planta baixa i pis amb coberta és a dues vessants. Els elements formals i les façanes de composició simètrica donen el conjunt un caràcter clàssic. Zona d'eixample del nucli antic de tipologia ciutat jardí, en el carrer-carretera que travessa la població de nord a sud i on hi trobem els edificis més representatius de finals el segle xix i principis del XX.

## Referències

* ↑ «Torre Lluró». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 17 juliol 2018].
# El misteri de Ginostra

El misteri de Ginostra (títol original: Ginostra) és una pel·lícula franco-italo-estatunidenca dirigida per Manuel Pradal, estrenada l'any 2002. Ha estat doblada al català.

## Argument

Matt Benson és un investigador de l'FBI que porta una investigació sobre l'illa de Ginostra, dominada pel seu volcà amenaçant i en col·laboració amb la policia italiana sobre un afer de revenja entre mafiosos locals. Una família ha estat executada i només el jove Ettore, d'onze anys, s'ha escapat i vol venjar-se. Benson acull el noi a la casa que lloga en companyia de la seva dona a l'illa amb la finalitat d'obtenir informacions del nen. Però foscos enllaços lliguen el policia americà amb altres habitants de l'illa i les motivacions d'uns i altres, així com les de la policia italiana impotent davant la màfia no són fàcils de comprendre.

## Repartiment

* Harvey Keitel: Matt Benson
* Andie MacDowell: Jessie
* Francesca Neri: Elena Gigli
* Stefano Dionisi: Giovanni Gigli
* Harry Dean Stanton: Del Piero
* Mattia De Martino: Ettore Greco
* Asia Argento: la religiosa
* Maurizio Nicolosi: Manzella
* Angela Goodwin: la mare superior
* Luigi Maria Burruano: l'oncle d'Ettore
* Veronica Lazăr: Suzanna Del Piero
* Mirella Mezzeranghi: Paola
* Tony Palazzo: Stefano Greco
* Violante Placido: la infermera
* Danielle Marie Valenti: Tina

## Al voltant de la pel·lícula

Ginostra és en realitat el nom d'un poble al Sud-Oest de l'illa de Stromboli on només s'hi pot arribar per un difícil caminoi des del cim, o per mar; a l'hivern no hi resideix més que una desena d'habitants. Ginostra s'enorgulleix del títol de porto piu piccolo de Italia (més petit port d'Itàlia). El film en mostra vistes per helicòpter, així com algunes seqüències espectaculars d'erupcions volcàniques que són en realitat de l'Etna el juliol de 2001.

## Referències

* ↑ «El misteri de Ginostra». Esadir.
* ↑ «Ginostra». Rotten Tomatoes.
* ↑ Indicacions en el Making of de l'edició DVD del film.